CELEX: 32014R0178
Language: hu
Date: 2013-11-06 00:00:00
Title: A Bizottság 178/2014/EU felhatalmazáson alapuló rendelete ( 2013. november 6. ) az egyedi mezőgazdasági intézkedéseknek a kisebb égei-tengeri szigetek javára történő megállapításáról szóló 229/2013/EU európai parlamenti és tanácsi rendelet kiegészítéséről

4.3.2014   
            
            
               HU
            
            
               Az Európai Unió Hivatalos Lapja
            
            
               L 63/1
            
         
      A BIZOTTSÁG 178/2014/EU FELHATALMAZÁSON ALAPULÓ RENDELETE
   
   (2013. november 6.)
   az egyedi mezőgazdasági intézkedéseknek a kisebb égei-tengeri szigetek javára történő megállapításáról szóló 229/2013/EU európai parlamenti és tanácsi rendelet kiegészítéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   Az egyedi mezőgazdasági intézkedéseknek a kisebb égei-tengeri szigetek javára történő megállapításáról és az 1405/2006/EK tanácsi rendelet hatályon kívül helyezéséről szóló, 2013. március 13-i 229/2013/EU európai parlamenti és tanácsi rendeletre (1) és különösen annak 11. cikke (2) bekezdésének második albekezdésére, 15. cikke (4) bekezdésének harmadik albekezdésére és 18. cikke (4) bekezdésére,
   mivel:
   
               (1)
            
            
               A 229/2013/EU tanácsi rendelet hatályon kívül helyezte és felváltotta az 1405/2006/EK tanácsi rendeletet (2). A 229/2013/EU tanácsi rendelet felhatalmazza a Bizottságot, hogy felhatalmazáson alapuló jogi aktusokat és végrehajtási aktusokat fogadjon el. A rendszernek az új jogi keretek közötti zökkenőmentes működésének biztosítása érdekében a vonatkozó szabályokat ilyen jogi aktusok útján kell elfogadni. Az új szabályok felváltják az 1914/2006/EK bizottsági rendelet (3) végrehajtási szabályait.
            
         
               (2)
            
            
               Az egyedi ellátási szabályok hatálya alá tartozó gazdasági szereplők jogai teljes körű gyakorlásának biztosítása érdekében meg kell határozni a vállalkozók hatósági nyilvántartásba vételének feltételeit. A nyilvántartott gazdasági szereplőknek jogosultaknak kell lenniük a fenti szabályok kedvezményeire, feltéve, hogy eleget tesznek az uniós és nemzeti szabályokban megállapított kötelezettségeknek. A kérelmezőknek jogosultnak kell lenniük a nyilvántartásba vételre, feltéve, hogy eleget tesznek a szabályok működtetésének elősegítését szolgáló bizonyos objektív követelményeknek.
            
         
               (3)
            
            
               A termékek előállítási régiójukon kívüli forgalmazásának támogatása érdekében meg kell állapítani az ilyen termékek jogcímén nyújtott támogatás összegének meghatározására vonatkozó feltételeket és – adott esetben – az e támogatást élvező termékek mennyiségének meghatározására vonatkozó feltételeket. Következésképpen bizonyos helyi termékek forgalmazásával kapcsolatban kiegészítő szabályokat kell megállapítani, amelyek tartalmazzák a nyújtandó támogatás maximális összegének és az e támogatást élvező termékek maximális mennyiségének meghatározására vonatkozó feltételeket.
            
         
               (4)
            
            
               A tanulmányok, bemutatóprojektek, képzés és technikai segítségnyújtási intézkedések finanszírozásának ésszerű és arányos kiosztásának biztosítása érdekében meg kell határozni azokat a feltételeket, amelyek alapján megállapításra kerül az ezen intézkedésekre kiosztható éves maximum összeg.
            
         
               (5)
            
            
               Az egyértelműség és a jogbiztonság érdekében az 1914/2006/EK rendeletet hatályon kívül kell helyezni,
            
         ELFOGADTA EZT A RENDELETET:
   1. cikk
   A gazdasági szereplők nyilvántartása
   (1)   Támogatási bizonyítványokat kizárólag az illetékes hatóságok által vezetett nyilvántartásba (a továbbiakban: nyilvántartás) felvett, az egyedi ellátási szabályok kereteiben gazdasági tevékenységet végző gazdasági szereplők számára lehet kiállítani.
   (2)   Az Unió területén működő valamennyi gazdasági szereplő kérheti a nyilvántartásba való bejegyzését.
   A nyilvántartásba való bejegyzés a következő feltételekhez kötött:
   
               a)
            
            
               a gazdasági szereplők rendelkeznek a tevékenység elvégzéséhez szükséges eszközökkel, szervezettel és hivatalos engedélyekkel, és kifejezetten megfelelnek az üzleti számvitel és adózás tekintetében előírt kötelezettségeknek;
            
         
               b)
            
            
               a gazdasági szereplők képesek bizonyítani azt, hogy tevékenységüket a kisebb égei-tengeri szigeteken végzik;
            
         
               c)
            
            
               az egyedi ellátási szabályokhoz tartozó tevékenység végzésekor a végfogyasztónak történő értékesítésig továbbra is a gazdasági szereplők felelnek az előírt követelmények betartásáért
            
         2. cikk
   A termékek előállítási régiójukon kívüli forgalmazásához nyújtott támogatás összege
   (1)   A 229/2013/EU rendelet IV. fejezete alapján a nyers és feldolgozott termékek előállítási régiójukon kívüli forgalmazásához és szállításához nyújtott támogatás összege nem haladhatja meg a – rendeltetési hely szerinti zónába szállított – forgalomba hozott termékek e cikk (2) bekezdése szerint kiszámított értékének 10 %-át.
   Az első albekezdésben meghatározott határ a forgalomba hozott termékek értékének legfeljebb 13 %-át teheti ki abban az esetben, ha a termelők részéről egy termelői szövetség, egy termelői unió vagy egy termelői szervezet a szerződő fél.
   (2)   A támogatás összegének kiszámításához a forgalomba hozott – a rendeltetési hely szerinti zónába szállított – termékek értékét adott esetben az éves szerződés, a fuvarokmányok és bármilyen más, a támogatási kérelem alátámasztására benyújtott igazoló dokumentum alapján állapítják meg.
   A forgalomba hozott termékek figyelembe veendő értéke az első kirakodási kikötőbe vagy repülőtérre történő szállításkor rögzített érték.
   Az illetékes hatóságok a támogatás kiszámítására felhasználható bármilyen egyéb tájékoztatást vagy kiegészítő igazoló dokumentációt kérhetnek.
   (3)   A támogatás nyújtásának feltételeit, a mezőgazdasági termelés irányvonalát és az érintett mennyiségeket a 229/2013/EU rendelet II. fejezetében említett támogatási programban határozzák meg.
   3. cikk
   Tanulmányok, bemutatóprojektek, képzés vagy technikai segítségnyújtási intézkedések finanszírozása
   A 229/2013/EU rendelet II. fejezetében szereplő támogatási program végrehajtására irányuló tanulmányok, bemutatóprojektek, képzés és technikai segítségnyújtási intézkedések finanszírozásához szükséges összeg nem haladhatja meg az említett rendelet 18. cikke (2) bekezdésében meghatározott teljes finanszírozási összeg 1 %-át.
   4. cikk
   Hatályon kívül helyezés
   Az 1914/2006/EK rendelet hatályát veszti.
   5. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. november 6-án.
      
         
            a Bizottság részéről
         
         
            az elnök
         
         José Manuel BARROSO
         
      
   
   
      (1)  HL L 78., 2013.03.20., 41. o.
   
      (2)  Az egyedi mezőgazdasági intézkedések kisebb égei-tengeri szigetek javára történő meghatározásáról szóló, 2006. szeptember 18-i 1405/2006/EK tanácsi rendelet (HL L 265., 2006.9.26., 1. o.).
   
      (3)  Az egyedi mezőgazdasági intézkedések kisebb égei-tengeri szigetek javára történő meghatározásáról szóló 1405/2006/EK tanácsi rendelet alkalmazására vonatkozó részletes szabályok megállapításáról szóló, 2006. december 20-i 1914/2006/EK bizottsági rendelet (HL L 365., 2006.12.21., 64. o.).